ໃນຕອນເຊົ້າຂອງວັນທີ 22 ພະຈິກ 2022 ແລ້ວນີ້, ທີ່ວັງບາຢານ (Bayan Palace) ນະຄອນກູເວດ, ທ່ານ ບຸນ ອິນທະບັນດິດ ໄດ້ເຂົ້າຍື່ນສານຕາຕັ້ງຕໍ່ສົມເດັດ ເຊັກຄ໌ ມິຊໍລ໌ ອາລ ອາມັດ ອາລ ຈາເບີ ອາລ ຊາບາ (His Highness Sheikh Mishal Al Ahmad Al Jaber Al Sabah), ຮອງກະສັດ, ອົງມົງກຸດຣາດຊະກຸມມານ ແຫ່ງລັດກູເວດ (The Deputy Emir, Crown Prince of the State of Kuwait) ເພື່ອດໍາລົງຕໍາແໜ່ງເປັນ ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ປະຈໍາລັດກູເວດ ໂດຍມີສໍານັກງານຕັ້ງຢູ່ນະຄອນກູເວດ, ລັດກູເວດ.
ໃນວັນທີ 26 ທັນວາ 2022 ທີ່ບາງກອກ ປະເທດໄທ; ສະຖານເອກອັກຄະລັດຖະທູດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ປະຈໍາຣາຊະອານາຈັກໄທ ໄດ້ຈັດພິທີສະເຫລີມສະຫລອງວັນຊາດ 2 ທັນວາ, ຄົບຮອບ 47 ປີ. ພິທີດັ່ງກ່າວໄດ້ຈັດຂຶ້ນຢ່າງຟົດຟື້ນ ແລະ ມີເນື້ອໃນອັນເລິກເຊິ່ງທາງດ້ານປະຫວັດສາດ, ການປົກປັກຮັກສາ ແລະ ສ້າງສາພັດທະນາປະເທດຊາດ ລວມທັງການພົວພັນຮ່ວມມື ລະຫວ່າງ ລາວ-ໄທ.
ກອງປະຊຸມໃຫຍ່ ຂອງໜ່ວຍພັກສະຖານທູດ ແຫ່ງ ສປປ. ລາວ ທີ່ ນະຄອນຫຼວງບາງກອກ ປະເທດໄທ ຄັ້ງທີ VI ໄດ້ໄຂຂຶ້ນໃນຕອນເຊົ້າຂອງວັນທີ 25 ພະຈິກ 2022, ມີຜູ້ແທນສົມບູນເຂົ້າຮ່ວມທັງໝົດ 30 ສະຫາຍ, ຍິງ 05 ສະຫາຍ ແລະ ສະມາຊິກພັກສໍາຮອງ 3 ສະຫາຍ (ຍິງ 1 ສະຫາຍ), ພາຍໃຕ້ການເປັນປະທານຮ່ວມຂອງ ສະຫາຍ ຕິ່ງ ສຸກສັນ, ຮອງເລຂາຄະນະພັກກະຊວງການຕ່າງປະເທດ ແລະ ສະຫາຍ ຄໍາພັນ ອັ່ນລາວັນ, ເລຂາໜ່ວຍພັກສະຖານທູດ.